Домалатпа

Домалатпа (Halimocnemis) — алабұта тұқымдасына жататын бір жылдық шөптесін өсімдік. Қазақстанда Каспий теңізі, Арал теңізі маңында, Торғай Үстіртінде, Маңғыстау түбегінде, Мойынқұмда, Балқаш-Алакөл ойысында, Шу-Іле тауларында, Қызылорда өңірінде өсетін 7 түрі белгілі. Соның ішінде ең жиі кездесетіні: жұмсақ түкті Домалатпа (Halimocnemis mollіssіma) және қатты жемісті Домалатпа (Halimocnemis sclerosperma). Бұлардың биіктігі 3 – 30 см. Сабағы қалың түкті, сұрғылт түсті келеді. Жіңішке жапырақтары шырынды, тікенекті, кезектесіп орналасады. Дара гүлді, қос жынысты, гүл серігі таспа тәрізді, түкті, қауыз түрінде болады. Маусым – шілдеде гүлдеп, тамыз – қыркүйекте жеміс береді. Тұқымы шырынды келеді. Домалатпа – қуаңшылыққа төзімді өсімдік және мал азықтық шөп.“Қазақстан”: Ұлттық энцклопедия/Бас редактор Ә. Нысанбаев – Алматы “Қазақ энциклопедиясы” Бас редакциясы, 1998 ISBN 5-89800-123-9

Дереккөздер

Санат:Қызылқұйрық тұқымдасы